በአልሸባብ ቁጥጥር ስር የነበረችውን አውዴግል ከተማ ነጻ ወጣች
በሶማሊያ የአፍሪካ ህብረት ሰላም አስከባሪ ሀይል አሚሶምና የሶማሊያ የደህንነት ሀይል በታችኛው ሸበሌ ቀጠና በአልሸባብ ቁጥጥር ስር የነበረችውን አውዴግል ከተማን ነጻ አውጥተዋል፡፡አሸባሪ ቡድኑ አልሸባብ በሶማሊያ በሚሰነዝራቸው የሽብር ጥቃቶች በርካታ ዜጎች ለህልፈት ተዳርገዋል፡፡ ሀገሪቱም የጸጥታ ስጋቷን መቅረፍ ተስኗት ቆይታለች፡፡ከቅርብ ጊዜያት ወዲህ ግን የሀገሪቱ የጸጥታ ሀይሎችና የሰላም አስከባሪ ሀይሎች የቡድኑን ጠንካራ ይዞታዎች በመገርሰስ ላይ ይገኛሉ፡፡በሶማሊያ የአፍሪካ ህብረት ሰላም አስከባሪ ሀይል አሚሶምና የሶማሊያ የደህንነት ሀይል ባካሄዱት የጋራ ወታደራዊ  ዘመቻ በታችኛው ሸበሌ ቀጠና በአሸባሪው ቡድን አልሸባብ ቁጥጥር ስር የነበረችውን አውዴግል ከተማን ነጻ አውጥተዋል ተብሏል፡፡ከተማይቱ ላለፉት ዓመታት የሽብር ቡድኑ መናሀሪያና የጥቃት ሴራ ማቀነባበሪያ ሆና መቆየቷን ያስታወሰው ዘገባው፤ በተደራጀው ወታደራዊ ዘመቻ ከሽብር ቡድኑ ይዞታ ነጻ መውጣቷን አመላክቷል፡፡የከተማዋን ነጻ መውጣት ተከትሎ  በሶማሊያ የአፍሪካ ህብረት ሰላም አስከባሪ ሀይል አሚሶም ዋና አዛዥ አምባሳደር ፍራንሲስኮ ማዴራ፤ ወታደራዊ ተልዕኮውየሶማሊያ የደህንነት ሀይል ከዚህም በላይ ውስብስብ የሆኑ ግዳጆችን መወጣት የሚችል መሆኑን ያሳየ ነው ብለዋል፡፡በአልሸባብ ይዞታ ስር የቆዩ ቦታዎችን ነጻ ማውጣት የሽብር ቡድኑ የጥቃት ሰለባ ሆነው ለቆዩና ስቃይና እንግልት ሲደርስባቸው ለነበሩ የሶማሊያ ዜጎች ፍትህን እንደማጎናጸፍ ይቆጠራል ብለዋል፡፡በሶማሊያ የአፍሪካ ህብረት ሰላም አስከባሪ ሀይል አሚሶምና የሶማሊያ የደህንነት ሀይል የሶማሊያን ህዝብ ክብር ለማስመለስና ለዜጎች የተሻለ ሕይወት በአልሸባብ ይዞታ ስራ ያሉ ሌሎች ቦታዎችን ነጻ ለማውጣት ስራቸውን አጠናክረው እንደሚቀጥሉ ዋና አዛዡ ገልጸዋል፡፡ካሳለፍነው የፈረንጆቹ ሚያዚያ ወር ጀምሮ በሶማሊያ የአፍሪካ ህብረት ሰላም አስከባሪ ሀይል አሚሶምና የሶማሊያ የደህንነት ሀይል የአልሸባብ ጠንካራ ይዞታ የነበሩ ቦታዎችን ማስለቀቃቸውን አስታውሶ ኬ ኤም ኤ የዜና ወኪል ዘግቧል፡፡